በየእሥር ቤቱ ሰዎችን የሚገርፉና የሚያሰቃዩ ዕኩያን ዜጎች ጡረታ እንዲወጡ ያድርጉ፡፡ በዘር ጥላቻ የተለከፉ ድውያን ዜጎች በየማረሚያ ቤት ተብዬው የወያኔ ወህኒ ቤቶች ሞልተዋልና ነገ ዛሬ ሳይሉ ማሰብ በሚችሉ ከጥላቻም በፀዱ የተማሩ ዜጎች ይተኳቸው፤ በበቀልና በጥላቻ የተሞላ መርማሪ በማንኛውም ዓይነት መለኪያ መርማሪ ሊሆን አይችልም፤ አይገባምም፡፡ የወንጀል ምርመራ ሣይንስ እንጂ ዱላና ስድብ አይደለም፤ አፀያፊ የዘረኝነት ዘለፋና ዛቻም አይደለም፡፡ ደግሞም በዜጎች መሀል ምርትና አመሳሶ እየፈጠሩ አንዱን አሣሪና ገራፊ ሌላውን ታሣሪና ተገራፊ ማድረግ ዛሬውኑ መቆም አለበት፡፡ ታሣሪዎች ዜጎች ናቸው፡፡ ወንጀል ሠርተው ቢታሠሩ እንኳን መብታቸው ሊጓደል አይገባም፡፡ ለምሣሌ “ሰው ደብድበሃል” ተብሎ የታሠረን ዜጋ በድብደባ እንዲያምን ማድረግ ሌላ ወንጀል በህግ ስም መፈጸም ማለት ነው – ከዚህ የከፋ ድንቁርናና ሕግ ወጥነት ደግሞ የለም፡፡ የጠ/ሚኒስትር አቢይ መንግሥት አሁን ባለው የሕግ አፈጻጸም ጉድለት ቢጓዝ ታጥቦ ጭቃ ነው፡፡ ቀን የሚሠሩትን ማታ ሲያፈርሱብዎ ያድራሉና እነዚህን ዓይነት አስነዋሪ ዜጎች ከእርስዎና ከሕግ አፈጻጸም ተግባራት ያርቁ፡፡ አላግባብ ዜጎችን ያሰቃዩና አካል ያጎደሉ እንዲሁም ከኢትዮጵያዊ የጨዋነት ባህል በእጅጉ ባፈነገጠ ብዙ በደሎችን የፈጸሙ የየእስር ቤቶቹ ኃላፊዎችና መርማሪዎች ለሕዝብ ተጋልጠው በጥፋታቸው መጠን በፍርድ ቤት የጥፋተኝነት ውሳኔ እንዲሰጣቸው ይደረግ፡፡ ሕዝብ በርስዎ ሊተማመንና “ከእንግዲህ ሃሳቤን ብገለጽ የሚያሰቃየኝ የመንግሥት አካል የለም” ብሎ የሚረጋጋው እንዲህ ሲያደርጉ ነው፡፡ አለበለዚያ እንደተፈራራንና እንደተማማን ለውጡንም እንደተጠራጠርን እንቀጥላለን፡፡ እኔም በብዕር ስም እንደጫርኩ ወደማትቀርልኝ ጉድጓድ እነጉዳለሁ፡፡ እናም ለኔም ቶሎ ይድረሱልኝ እባክዎን፡፡
